# รู้ทันมะเร็ง:เมื่อต่อมน้ำเหลืองเป็นมะเร็ง

## รู้ทันมะเร็ง : เมื่อต่อมน้ำเหลืองเป็นมะเร็ง : นพ.วีรวุฒิ อิ่มสำราญ

                            ต่อมน้ำเหลืองอีกหนึ่งอวัยวะที่หลายคนคุ้นหู แต่หลายคนอาจไม่รู้จักว่าต่อมน้ำเหลืองที่ว่าอยู่บริเวณไหนของร่างกาย ก่อนอื่นต้องเข้าใจกันก่อนว่าต่อมน้ำเหลืองที่ว่านั้นเป็นส่วนหนึ่งของระบบน้ำเหลืองของร่างกายซึ่งมีหน้าที่ต่อสู้เชื้อโรคโดยการขนส่งน้ำเหลืองไปตามหลอดน้ำเหลืองทั่วร่างกาย ประกอบด้วย เม็ดเลือดขาวชนิดลิมโฟไซต์ทำหน้าที่สร้างสารภูมิคุ้มกันและทำลายเชื้อโรคที่เข้าสู่ร่างกาย หลอดน้ำเหลืองซึ่งภายในประกอบไปด้วยน้ำเหลืองและเชื่อมต่อระหว่างต่อมน้ำเหลืองแต่ละจุด และพระเอกของเรื่องต่อมน้ำเหลืองซึ่งมีรูปร่างหน้าตาคล้ายเม็ดถั่ว ภายในประกอบไปด้วยเม็ดเลือดขาวชนิดลิมโฟไซต์ ต่อมน้ำเหลืองพบได้ทั่วร่างกายแต่ที่คลำได้ง่ายมักพบบ่อยบริเวณลำคอ รักแร้ ขาหนีบ นอกจากนั้นต่อมทอนซิล ม้าม และต่อมไทมัสก็เป็นอวัยวะที่จัดอยู่ในระบบน้ำเหลืองเช่นกัน ดังนั้นเมื่อต่อมน้ำเหลืองทำงานผิดปกติไม่ว่าจากสาเหตุใดก็ตาม ปัญหาที่มักเกิดตามมาคือภูมิคุ้มกันต่ำลงทำให้ติดเชื้อได้ง่ายขึ้น

                            อาการของมะเร็งต่อมน้ำเหลืองหรือลิมโฟม่า นอกจากการคลำเจอก้อนโตผิดปกติที่ไม่มีอาการเจ็บในบริเวณดังกล่าว ซึ่งเป็นอาการผิดปกติที่พบได้บ่อยที่สุดแล้ว เนื่องจากการที่ต่อมน้ำเหลืองมีอยู่ทั่วไปทั่งร่างกายทำให้อาการของผู้ป่วยมะเร็งต่อมน้ำเหลืองมาได้หลายรูปแบบ จึงมีผู้ป่วยบางส่วนที่ไม่ได้รับการวินิจฉัยและรักษาที่ถูกต้องตั้งแต่แรก โดยทั่วไปอาการของมะเร็งต่อมน้ำเหลืองมักจะกินเวลานานและไม่สามารถอธิบายได้จากสาเหตุอื่น เช่น มีไข้หนาวสั่น มีเหงื่อออกมากตอนกลางคืน เบื่ออาหาร น้ำหนักลด อ่อนเพลียโดยไม่ทราบสาเหตุ ไอเรื้อรัง หายใจไม่สะดวก ต่อมทอนซิลโต คันตามตัว ปวดศีรษะ ในรายที่เป็นมะเร็งต่อมน้ำเหลืองภายในช่องท้อง อาจมีอาการแน่นท้อง อาหารไม่ย่อย คลำได้ก้อนในท้อง ต่อมน้ำเหลืองที่โตอาจกดเบียดอวัยวะข้างเคียง เช่น หลอดเลือดหรือเส้นประสาทอาจทำให้เกิดอาการชาหรือบวมตามแขนขาได้

                            การวินิจฉัยมะเร็งต่อมน้ำเหลืองนอกจากการซักประวัติ ตรวจร่างกาย การตัดชิ้นเนื้อต่อมน้ำเหลืองไปตรวจและการเอกซเรย์ที่ใช้เป็นประจำแล้ว เพื่อให้ทราบถึงชนิดของมะเร็งต่อมน้ำเหลืองว่าเป็นแบบไหนเพราะมีมากมายหลายชนิดย่อยๆ ถึง 30 กว่าชนิด และระยะของโรคเพื่อวางแผนการรักษาที่ดีที่สุด นอกจากนั้นในโรคมะเร็งต่อมน้ำเหลืองยังต้องมีการเจาะไขกระดูกเพื่อประเมินว่ามีการกระจายเข้าไปในไขกระดูกหรือไม่ การรักษานอกจากจะใช้การรักษามะเร็งแบบทั่วไปคือการใช้ยาเคมีบำบัด การฉายรังสี การใช้แอนติบอดี ยังมีการปลูกถ่ายไขกระดูกหรือการปลูกถ่ายเซลล์ต้นกำเนิดเม็ดเลือดเข้าไปใหม่หลังจากให้ยาเคมีบำบัดในขนาดสูงเพื่อทำลายเซลล์มะเร็งที่เหลืออยู่ให้ราบพนาสูร สุดท้ายอยากเน้นว่ามะเร็งต่อมน้ำเหลืองจัดเป็นมะเร็งที่มีการพยากรณ์โรคดีเมื่อเทียบกับมะเร็งชนิดอื่น สามารถรักษาให้หายขาดได้หากวินิจฉัยได้ถูกต้องตั้งแต่เริ่มแรกและรักษาด้วยวิธีที่เหมาะสมสำหรับมะเร็งต่อมน้ำเหลืองแต่ละชนิดแต่ระยะนะครับ...ขอบอก

------------------------------------------

(รู้ทัน[มะเร็ง](http://www.komchadluek.net/search.php?search=มะเร็ง%20) : เมื่อต่อมน้ำเหลืองเป็น[มะเร็ง](http://www.komchadluek.net/search.php?search=มะเร็ง%20) : นพ.[วีรวุฒิ อิ่มสำราญ](http://www.komchadluek.net/search.php?search=วีรวุฒิ%20อิ่มสำราญ))